Nariadenie Komisie (ES) č. 420/98
z 20. februára 1998,
ktorým sa mení a dopĺňa nariadenie (EHS) č. 1756/93, ktorým sa stanovujú rozhodujúce skutočnosti pre poľnohospodársky prepočítavací koeficient použiteľný v sektore mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3813/92 z 28. decembra 1992 o účtovnej jednotke a prepočítavacích koeficientoch, ktoré sa uplatňujú pre potreby Spoločnej poľnohospodárskej politiky [1], naposledy zmenené a doplnené nariadením (ES) č. 150/95 [2], najmä na jeho článok 6 odsek 2,
keďže časť B prílohy k nariadeniu Komisie (EHS) č. 1756/93 [3], naposledy zmenenému a doplnenému nariadením (ES) č. 569/96 [4], určuje rozhodujúce skutočnosti platné v zmysle nariadenia Komisie (EHS) č. 570/88 zo 16. februára 1988 o predaji masla za znížené ceny a udelení pomoci pre maslo a koncentrované maslo určené na spotrebu pri výrobe pečivových výrobkov, zmrzliny a ostatných potravín [5], naposledy zmeneného a doplneného nariadením (ES) č. 531/96 [6]; keďže toto nariadenie bolo zrušené a nahradené nariadením Komisie (ES) č. 2571/97 [7], ktoré medzi iným zavádza možnosť použitia smotany, do ktorej neboli podľa opatrení vyplývajúcich z pomoci pridané žiadne indikátory; keďže by sa pri zohľadnení týchto úprav malo zmeniť a doplniť nariadenie (EHS) č. 1756/93;
keďže časť D prílohy k nariadeniu (EHS) č. 1756/93 určuje rozhodujúce skutočnosti pri skladovacích nákladoch, ktoré by mal zaplatiť predajca, ak maslo alebo odtučnené sušené mlieko, ktoré bolo ponúknuté k verejnej intervencii, nespĺňa požiadavky, ako ich stanovuje článok 2 nariadenia Komisie (ES) č. 454/95 z 28. februára 1995, ktorým sa stanovujú podrobné pravidlá intervencie na trhu s maslom a smotanou [8], naposledy zmeneného a doplneného nariadením (ES) č. 419/98 [9] a článkom 1 nariadenia Komisie (ES) č. 322/96 z 22. februára 1996, ktorým sa stanovujú podrobné pravidlá uplatnenia verejného skladovania odtučneného sušeného mlieka [10], naposledy zmeneného a doplneného nariadením (ES) č. 419/98; keďže sa uvedené skladovacie náklady určujú s odkazom na článok 7 odsekom 2 nariadenia Komisie (EHS) č. 3597/90 z 12. decembra 1990 o účtovných pravidlách intervenčných opatrení, ktoré zahŕňajú skupovanie, skladovanie a predaj poľnohospodárskych výrobkov intervenčnými agentúrami [11], naposledy zmeneného a doplneného nariadením (ES) č. 1392/97 [12]; keďže, aby sa zabezpečila dôslednosť, uvedené rozhodujúce skutočnosti by sa mali nahradiť odkazom na rozhodujúce skutočnosti, ktoré ustanovuje článok 7 odsek 2 nariadenia (EHS) č. 3597/90;
keďže opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Príloha k nariadeniu (EHS) č. 1756/93 sa týmto mení a dopĺňa takto:
1. v časti B.II sa bod 6 nahrádza touto tabuľkou:
"Nariadenie | Dané množstvá | Poľnohospodársky prepočítavací koeficient ktorý sa má uplatniť |
6.(ES) č. 2571/97 | Cena ponúknutá v ponukovom konaní a prijatá podľa postupu ponukového konania uvedeného v článku 16 odseku 2 d) | Poľnohospodársky prepočítavací koeficient uplatniteľný ku dňu platby;" |
2. v časti B.III sa bod 4 nahrádza touto tabuľkou:
"Nariadenie | Dané množstvá | Poľnohospodársky prepočítavací koeficient, ktorý sa má uplatniť |
4.(ES) č. 2571/97 | A.Výška prijatej pomoci podľa postupu ponukového konania uvedeného v článku 16 odseku 3 d) | i)Poľnohospodársky prepočítavací koeficient uplatniteľný k prvému dňu v mesiaci, v ktorom sa pridávajú indikátory, na ktoré sa vzťahuje článok 6 odsek 1ii)Poľnohospodársky prepočítavací koeficient uplatniteľný k prvému dňu v mesiaci, v ktorom sa koncentrované maslo vyrobilo podľa článku 22 odsek 3 b) i)iii)Poľnohospodársky prepočítavací koeficient uplatniteľný k prvému dňu v mesiaci, v ktorom sa maslo bez indikátorov zaradí medzi sprostredkované výrobky uvedené v článku 8 alebo finálne výrobky uvedené v článku 4 odseku 1iv)Poľnohospodársky prepočítavací koeficient uplatniteľný k prvému dňu v mesiaci, v ktorom sa smotana bez indikátorov zaradí medzi finálne výrobky uvedené v článku 4 odseku 1 časti B. Ak sa však konečný termín, na ktorý sa vzťahuje článok 11, prekročí, poľnohospodársky prepočítavací koeficient bude ten, ktorý je uplatniteľný k prvému dňu v mesiaci, v ktorom termín uplynul. |
| B.Výka zrážky z pomoci uvedenej v treťom pododseku článku 22 odseku 4 | Poľnohospodársky prepočítavací koeficient uplatniteľný k prvému dňu v mesiaci, v ktorom konečný termín, na ktorý sa vzťahuje článok 11, uplynie."; |
3. v bode 2.A časti D sa slová "Poľnohospodársky prepočítavací koeficient uplatniteľný v zmysle článku 5 odseku 1 ku dňu prevzatia" nahrádzajú slovami "Poľnohospodársky prepočítavací koeficient, na ktorý sa vzťahuje článok 7 odsek 2 a) a b) nariadenia (EHS) č. 3597/90";
4. v bode 3.A časti D sa slová "Poľnohospodársky prepočítavací koeficient uplatniteľný ku dňu prevzatia predmetných tovarov" nahrádzajú slovami "Poľnohospodársky prepočítavací koeficient, na ktorý sa vzťahuje článok 7 odsek 2 a) a b) nariadenia (EHS) č. 3597/90";
Článok 2
Toto nariadenie nadobúda účinnosť siedmy deň od jeho uverejnenia v Úradnom vestníku Európskych spoločenstiev.
Článok 1 odseky 1 a 2 však platia pre vypísania ponukového konania s konečným termínom na predloženie ponúk po 1. januári 1998.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 20. februára 1998